<classify> Maxime amesema kwa kuanzia watafanya kweli katika mchezo wa kesho wa ligi hiyo dhidi ya Simba Uwanja wa Taifa, Dar es Salaam.Akizungumza na gazeti hili, Maxime alisema timu ilirejea jana kutoka Zanzibar, ambapo juzi ilifungwa mabao 3-1 na URA katika mchezo wa fainali na kuwashukuru wachezaji kwa kiwango walichokionesha kwenye mashindano ya Kombe la Mapinduzi.Mchezo wa mpira ndivyo ulivyo, unaweza ukacheza vizuri lakini usipate matokeo unayotarajia, timu yangu ilicheza vizuri lakini tulishindwa kuibuka washindi, lakini nguvu na akili zetu tunazielekeza kwenye Ligi Kuu hasa mchezo wetu na Simba, alisema.Pamoja na kusema nguvu zao wanazielekeza kwenye mchezo na Simba amekiri kuwa watacheza kwa tahadhari, kwani timu inapobadili kocha hata falsafa ya uchezaji inabadilika, hivyo lazima wajihami kwa lolote.Mtibwa Sugar imeshika nafasi ya pili baada ya kufungwa mabao 3-1 dhidi ya URA FC ya Uganda na kupoteza fainali ya pili mfululizo ndani ya miaka miwili.Mtibwa Sugar imewahi kutwaa Kombe la Mapinduzi mara moja mwaka 2010 ilipoifunga timu ya Ocean View Uwanja wa Gombani, Zanzibar.  <topic>: michezo 